SET ปิดเช้าบวกตามภูมิภาค ขานรับจีนใช้มาตรการกระตุ้นเศรษฐกิจ
SET ปิดเช้าบวก 9.23 จุด หรือ 0.59% มาที่ 1,569.55 จุด มูลค่าซื้อขายที่ 18,716.76 ล้านบาท ช่วงบ่ายคาดดัชนีหุ้นไทยมีโอกาสยืนอยู่ในแดนบวก โดยได้รับปัจจัยหนุนหลักมาจากประเทศจีน แนวต้าน 1,580 จุด แนวรับ 1,560 จุด
21 เม.ย. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (21 เม.ย.) บวก 9.23 จุด หรือ 0.59% มาที่ 1,569.55 จุด สูงสุดที่ 1,570.76 จุด ต่ำสุดที่ 1,565.30 จุด มูลค่าซื้อขายที่ 18,716.76 ล้านบาท
นายณัฐชาต เมฆมาสิน ผู้อำนวยการฝ่ายวิเคราะห์หลักทรัพย์ บล.ทรินีตี้ เปิดเผยถึงตลาดหุ้นไทยช่วงเช้าที่ผ่านมาปรับตัวเพิ่มขึ้นทิศทางเดียวกับตลาดหุ้นอื่นในภูมิภาคที่ส่วนใหญ่เคลื่อนไหวอยู่ในแดนบวก โดยได้รับปัจจัยหนุนจากการใช้มาตรการผ่อนคลายทางการเงินของจีนในการปรับลดอัตราการกันสำรองของธนาคารพาณิชย์ (RRR) ลงอีก 1% เพื่อเป็นการกระตุ้นเศรษฐกิจจีนไม่ให้เกิดการชะลอตัวมากเกินไป
สำหรับแนวโน้มการลงทุนบ่ายนี้ คาดว่าดัชนีหุ้นไทยจะอยู่ในแดนบวกต่อ ซึ่งจะได้รับปัจจัยหนุนหลักมาจากประเทศจีน ส่วนปัจจัยในประเทศยังไม่มีปัจจัยใหม่ นอกจากการประกาศผลประกอบการไตรมาส 1/57 ที่บริษัทจดทะเบียนในตลาดหลักทรัพย์เริ่มทยอยประกาศออกมา พร้อมให้แนวต้าน 1,580 จุด แนวรับ 1,560 จุด